Joniškio rajono savivaldybės
TARYBA

SPRENDIMAS

DĖL JONIŠKIO RAJONO SAVIVALDYBĖS TARYBOS 2010 M. RUGPJŪČIO 5 D. SPRENDIMO NR. T-136 „DĖL DIENOS SOCIALINĖS GLOBOS ASMENS NAMUOSE TEIKIMO TVARKOS APRAŠO patvirtinimo“ PAKEITIMO

2020 m. balandžio 30 d. Nr. T-61

Joniškis

Vadovaudamasi Lietuvos Respublikos vietos savivaldos įstatymo 18 straipsnio 1 dalimi, Lietuvos Respublikos socialinių paslaugų įstatymo 13 straipsnio 4 dalimi, Mokėjimo už socialines paslaugas tvarkos aprašo, patvirtinto Lietuvos Respublikos Vyriausybės 2006 m. birželio 14 d. nutarimu Nr. 583, 30, 31 ir 32 punktais, Joniškio rajono savivaldybės taryba nusprendžia:

Pakeisti Dienos socialinės globos asmens namuose teikimo tvarkos aprašą, patvirtintą Joniškio rajono savivaldybės tarybos 2010 m. rugpjūčio 5 d. sprendimu Nr. T-136 „Dėl Dienos socialinės globos asmens namuose teikimo tvarkos aprašo patvirtinimo“ (2015 m. gruodžio 17 d. sprendimo Nr. T-246 redakcija):

1. 7.1 papunktį išdėstyti taip:

„7.1. užpildytą Prašymo-paraiškos socialinėms paslaugoms gauti (toliau – Prašymas-paraiška) formą, patvirtintą Lietuvos Respublikos socialinės apsaugos ir darbo (toliau – Socialinės apsaugos ir darbo) ministro įsakymu“;

2. 9 punktą išdėstyti taip:

„9. Seniūnijos socialinio darbo specialistas arba savivaldybės administracijos Socialinės paramos ir sveikatos skyriaus (toliau – Skyrius) atsakingas specialistas ne vėliau kaip per 14 kalendorinių dienų nuo Prašymo-paraiškos gavimo dienos nustato asmens socialinių paslaugų poreikį, užpildydamas Asmens (šeimos) socialinių paslaugų poreikio vertinimo formą, patvirtintą Socialinės apsaugos ir darbo ministro. Nustačius, kad asmeniui nepakanka bendrųjų socialinių paslaugų ar socialinės priežiūros paslaugų, per 30 kalendorinių dienų nuo Prašymo-paraiškos gavimo dienos atliekamas asmens socialinės globos poreikio nustatymas“;

3. 10 punktą išdėstyti taip:

„10. Asmens socialinės globos poreikis nustatomas vadovaujantis Asmens (šeimos) socialinių paslaugų poreikio nustatymo ir skyrimo tvarkos aprašu, patvirtintu Socialinės apsaugos ir darbo ministro įsakymu“;

4. 11 punktą išdėstyti taip:

„11. Seniūnijos socialinio darbo specialistas, patikrinęs asmens gautus dokumentus, perduoda juos Skyriaus atsakingam specialistui“;

5. 12 punktą išdėstyti taip:

„12. Skyriaus atsakingas specialistas, įvertinęs gautus asmens dokumentus, užpildo Sprendimo dėl socialinių paslaugų asmeniui (šeimai) skyrimo formą SP-9 (toliau – Sprendimas), patvirtintą Socialinės apsaugos ir darbo ministro įsakymu, ir perduoda Skyriaus vedėjui, kuris per 14 kalendorinių dienų nuo asmens socialinių paslaugų poreikio vertinimo išvadų pateikimo Skyriui dienos priima sprendimą dėl dienos socialinės globos asmens namuose (toliau – dienos globa namuose) skyrimo“;

6. 13 punktą išdėstyti taip:

„13. Prašymas-paraiška ir kiti asmens pateikti dokumentai perduodami paslaugas teikiančiai įstaigai (toliau – Įstaiga)“;

7. 28 punktą išdėstyti taip:

„28. Vieno gyvenančio asmens, kurio pajamos yra:

28.1. mažesnės už valstybės remiamų pajamų dvigubą dydį, mokėjimo už dienos globą namuose dydis neturi viršyti 10 procentų asmens pajamų;

28.2. didesnės už valstybės remiamų pajamų dvigubą dydį, bet mažesnės už valstybės remiamų pajamų trigubą dydį, mokėjimo už dienos globą namuose dydis neturi viršyti 15 procentų asmens pajamų;

28.3. didesnės už valstybės remiamų pajamų trigubą dydį, mokėjimo už dienos globą namuose dydis neturi viršyti 20 procentų asmens pajamų“;

8. 29 punktą išdėstyti taip:

„29. Asmens, gyvenančio šeimoje, kurios pajamos vienam šeimos nariui yra:

29.1. mažesnės už valstybės remiamų pajamų dvigubą dydį, mokėjimo už dienos globą namuose dydis neturi viršyti 10 procentų asmens pajamų;

29.2. didesnės už valstybės remiamų pajamų dvigubą dydį, bet mažesnės už valstybės remiamų pajamų trigubą dydį, mokėjimo už dienos globą namuose dydis neturi viršyti 15 procentų asmens pajamų;

29.3. didesnės už valstybės remiamų pajamų trigubą dydį, bet mažesnės už valstybės remiamų pajamų keturgubą dydį, mokėjimo už dienos globą namuose dydis neturi viršyti 25 procentų asmens pajamų;

29.4. didesnės už valstybės remiamų pajamų keturgubą dydį, bet mažesnės už valstybės remiamų pajamų penkiagubą dydį, mokėjimo už dienos globą namuose dydis neturi viršyti 30 procentų asmens pajamų“;

9. 30 punktą išdėstyti taip:

„30. Kitais atvejais asmens, gyvenančio šeimoje, mokėjimo už vieną kalendorinį mėnesį teikiamą dienos globą namuose dydis neturi viršyti 40 procentų asmens pajamų“;

10. 33 ir 35 punktuose vietoj „asmeniui (šeimai)“ įrašyti „asmeniui“;

11. 36.1 papunktį išdėstyti taip:

„36.1. asmeniui mirus“.

Savivaldybės meras	Vitalijus Gailius